Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1122

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 39% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 15 kredit A képzési szakasz azoknak az ismereteknek az elsajátítása, amelyek segítségével a hallgató el tud igazodni a különböző korok történeti forrásaiban, a tárgyi, írásos és egyéb emlékekben. Az alapozó képzés során kell megismerkedni a történeti segédtudományok fontosabb elemeivel (epigráfia, paleográfia, diplomatika, heraldika, kronológia), a demográfia, a statisztika, a történeti föld- 2001/80. szám rajz alapjaival. El kell sajátítani a rokontudományoknak (régészet, néprajz, szociológia, művészettörténet, közgazdaságtan, irodalom- és nyelvtudomány, filozófia) azokat az elemeit, amelyek a történelem behatóbb tanulmányozásához feltétlenül szükségesek. Az alapozó ismeretekhez tartoznak a latin nyelv tanulmányozásával, a történetírás különböző területeivel, irányzataival, az egyetemes és magyar historiográfiával foglalkozó stúdiumok is. 4.2.2. Törzs- és szakképzés: 80 kredit A törzs- és szakképzés célja az emberiség története nagy korszakainak (ős- és ókor, középkor, újkor, legújabb és jelenkor) beható és alapos megismerése. A politikai viszonyok mellett szükséges a gazdaság, a társadalom, az ember és környezete kapcsolatrendszere, a művelődés, a vallások, az eszmék és intézmények múltjának, változásainak, a történelem belső hatásmechanizmusainak ismerete is. Fő tárgykörei: — Európa és az Európán kívüli világ az őskorban, az ókori Kelet, Görögország, Róma története; az ókori vallások és a művelődés története — egyetemes történet: Európa és az Európán kívüli világ a középkorban; a világ története a kora újkorban; újkori és legújabb kori világtörténet; a jelenkor világtörténete — Magyarország története: a magyarság őstörténete; a Kárpát-medence története a magyar honfoglalás előtt; Magyarország története a honfoglalástól Mohácsig; Magyarország és Erdély története a török uralom időszakában; Magyarország a 18. században és a 19. század első évtizedeiben; a reformkor, az 1848—49. évi polgári forradalom és szabadságharc időszaka; Magyarország az abszolutizmus és a dualizmus korszakában; Magyarország nem magyar népei; Magyarország a két világháború között; Magyarország története a jelenkorban. A korszakhatárok tekintetében a tudományban kialakult konvenció érvényesül. A középkortól kezdve a magyar és egyetemes történelem tanulmányozása lehetőség szerint párhuzamosan történik, a magyar történelem európai összefüggéseinek bemutatásával. A történelem linearitását a szakképzés rendjében is kívánatos megtartani, így a szigorlatoknak egymásra kell épülniük. 4.2.3. Szakmai gyakorlat Történeti emlékek, múzeumok stb. megismerésére tanulmányutak szolgálnak, amelyek a képzés fakultatív részét képezik.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes